ኣብ ወፍሪ [ኢንቨስትመንት] ዝተዋፈሩ ሰባት ዝወሰዱዎ ልቓሕ ክመልሱ እንተዘይክኢሎም ድማ፡ ሰባት ኣብ ባንኪ ዘቐመጡዎ ገንዘብ የለን ማለት ከም ዝኾነ ብምግላጽ፡ እዚ ንሕጽረት ገንዘብ ምኽንያት ከም ዝኸውን የረድእ። እዚ ሕማም ዝርግሕኡ እናወሰኸ እንተኸይዱ፡ ምንቅስቓስ ሰባት ክግደብ እንከሎ፣ ነጋዶ ዓቕሞም እንትዳኸም፣ ገንዘብ ኣብ ኢዶም ሒዞም ክጥቀሙ ክመርጹ ከለውን ኣድላዪ ንዝበሉዎ ጥራሕ ገንዘብ ከውጽኡ ከለውን፣ ኣብ ባንኪታት ዘሎ ሪጋ ጸሊኦም ገንዘብ ካብ ባንኪ እናውጽኡ ከቐምጡ ከለው፡ ከቢድ ሕጽረት ገንዘብ ከጋጥም ከም ዝኽእል እቲ በዓል ሞያ ይጠቅስ። "ዜጋታት በቲ ዝመጽእ ጊዜ ርግጸኛታት ክኾኑ እንተዘይክኢሎም፡ ገንዘቦም ስለ ዝሕዙ ናይ ምቑጣብ ዓቕሞም ይደክም። በዚ ምኽንያት ቐረብ ገንዘብ እናውሓደ ስለ ዝመጽእ እዩ መንግስቲ ነዚ ውሳኔ ወሲኑ"። ብተወሳኺ ግን፡ መንግስቲ ወፍሪ ንክዓቢ ቑጠባ ንምትብባዕ ሓሲቡ ወሲኑዎ ክኸውን ከም ዝኸእል ዝገልጽ ኣቶ ዋሲሁን በላይ፡ "ባጤራ ካብ ባንክን ስርዓት ፋይናንስን ወጻኢ ብዝለዓለ መጠን ክንቀሳቐስ ኣይፈቅድን። ስለዚ ሃገራዊ ባንኪ'ውን ኣብ ዝኾነ ሰዓት ናይ ጥረ ገንዘብ ምዝውዋር ስርዓት ከውጽእ ግድን ኮይኑ ኣሎ" ኢሉ። 'ዝጻባእ ፖሊሲ ቑጠባ' በዓል ሞያ ስነ ቑጠባ ዶክተር ጉቱ ቴሶ ስጉምቲ ሃገራዊ ባንኪ ኢትዮጵያ ካብ ጥቕሙ ጉድኣቱ ከም ዝዛይዱ ይጠቅስ። "እዚ ስጉምቲ ሓደገኛ እዩ። ድሕሪ ሕጂ ዝኾነ በዓልቲ ሃፍቲ ዝኽፈሎ ባጤራ ብጥረ ገንዘብ ተቐቢሉ ኣብ ገዝኡ ክኽዝን እዩ። እዚ ድማ ገንዘብ ናብ ባንኪ ኣትዩ ምንቅስቓስ ከይፍጠር እዩ ዝገብር" ክብል ዚያዳ ጎዳኢ ውሳነ ምዃኑ የብርህ። ምትላል ግብሪ ንዝምልከት ዶክተር ጉደቱ ከም ዝብሎ፡ ኣብ ኢትዮጵያ ግቡእ ግብሪ ንዘይምኽፋል 'ከሲረ እየ' ዝብሉ ጥርዓናት ብምቕራብ ግብሪ ዘይኸፍሉ ብዙሓት ነጋዶ ከም ዘለው ኣይከሓድን በሃሊ እዩ። "ይኹን'ምበር፡ ብከምዚ ዓይነት መገዲ ሰባት ሃዲንካ ግብሪ ክኸፍሉ ምግባር ይከኣል'ዶ?
